Í vikunni verður fundur með bæjaryfirvöldum í Grindavík, jarðvísindamönnum, verkfræðingum, ríkislögreglustjóra og almannavörnum um varnir við Grindavík og Svartsengi ef kæmi til eldgoss. Fannar Jónasson, bæjarstjóri Grindavíkur segir nauðsynlegt að vera viðbúinn.
Við höfum verið að skoða þessi varnarmannvirki. Það þarf að vera til tækjalisti, tengiliðalisti þeirra aðila sem geta komið með tól og tæki, öflugustu vélar á svæðið og það þarf að vera til hönnun á þessum mannvirkjum. Þannig það er eitt af því sem við verðum að skoða. Það verður fundur í vikunni.
Landris hefur undanfarnar vikur mælst við Þorbjörn. Hönnunin snýr að leiðigörðum fyrir ofan Grindavík og Svartsengi og þannig beina hrauninu, komi til eldgoss, á ákveðna braut í stað þess að stoppa það. Örlítil reynsla fékkst á þetta við eldgosið í Fagradalsfjalli. Leiðigarður var reistur efst í Nátthagakrika sem leiddi hraunið til suðurs í Nátthagann. Þá var reynt að stoppa hraunið í Merardölum með varnargarði en það dugði skammt.
Þetta er eitthvað sem er alveg raunhæft að skoða og alveg nauðsynlegt.
Ríkislögreglustjóri og lögreglustjórinn á Suðurnesjum eru þau sem taka af skarið þegar og ef að því kemur að menn vilja reisa slíka garða fyrir fram.
Í fréttum RÚV á föstudaginn talaði dómsmálaráðherra um að mikla uppbyggingu þyrfti á Reykjanesskaganum vegna mögulegra eldsumbrota til að tryggja innviði eins og vatnsból. Til þess gæti regluverk þurft að víkja. Möguleg upptök gætu verið skammt frá Svartsengi þar sem orkuverið er. Fannar segir gott að fá ráðherrann til liðs við sveitarstjórnina í þessu máli.
Eitt af því sem er verið að skoða er að hafa varavatnsból. Það kemur líka ti vegna þess að það gæti orðið einhverskonar mengunarslys á svæðinu. Þar sem vatnsupptökin hafa verið í svokölluðum lágum þá hafa menn séð fyrir sér að hafa varavatnsból vestar á svæðinu, t.d. vestan við Grindavíkurveginn, þetta er bara liður í því að auka öryggi á svæðinu.
Fannar segir erfitt að bera saman jarðskjálftahrinuna sem nú stendur yfir við þá sem varð í aðdraganda eldgossins í Fagradalsfjalli.
Það er auðvitað ekki notalegt að búa við þessa jarðskjálfta. Þeir einir og sér eru kannski ekki varasamir. En landris svona nálægt okkur og einhverskonar ólga þarna niðri fyrir er auðvitað ekkert þægilegt, en þetta er misjafnt, sumir eru rólegir og öðrum líður verr. Þetta er svona allur gangur á því, en myndu gjarnan vilja vera laus við þetta. Það er ekki því að neita.
Bæjarstjóri Grindavíkur segir mengunarhættu, ef kæmi til eldgoss, ýta undir þörfina á vara-vatnsbóli vestar en Svartsengi, sem liggi lágt. Í vikunni verður fundað um varnarmannvirki fyrir innviði nærri Grindavík. Hann segir ekki þægilegt að búa við landris svo nærri byggðinni.